  Майя Бывальцева Санкт-Петербургын теракт бере Удмуртиысь чугун сюрес вокзалъёсын но кыдёке мынӥсь поездъёсын кышкыттэмлыкез кужмоятӥзы. Со сярысь веразы Россиысь кунпуш ужъёсъя министерстволэн транспортъя Ижкарысь линейной ёзэтэзлэн пресс-службаяз. Мер радлыкез утёнъя ёзэсъёсысь ӧнерчиос кинологъёсын ӵош вокзалъёслэсь юртъёссэс, чугун сюрес транспорт сылон интыосты, жуг-жаг куян интыосты пуштӥсь арбериослы котькуд нунал эскеро. Терактъёсты алон вылысь кыдёке кошкись поездъёс патрульно-постовой ёзэсысь нарядъёсын кужмоятэмын. Вырӟемлэсь азьвыл вагонъёсты кинолог эскере. Вокзалъёсын пырон-потон куронъёсты кужмоятӥзы. Рос-просгес эскеро Удмуртие Шор Азиысь, Ближний Востокысь но Украинаысь лыктӥсьёслэсь котырзэс. Кунгож сьӧрысь вуэмъёсты вокзалъёс бордысь кунокуаосын но эскеро. Ижкарын улӥсьёсты машиназэс вокзал вӧзысь площаде кемалы кельтыны уг лэзё. Кыӵе юанъёс кылдӥзы ке, транспортэз эвакуатор нуоз. Кышкыттэмлык кужмоятэмын Ижкарысь аэропортын но. 3-тӥ оштолэзе Санкт-Петербургысь метроын пуштон сэрен 14 адями быриз, эшшо 50 палаез эмъяськонниосы кельтэмын. Карын куинь нуналлы кайгырон ялэмын. Тегъёс: Мерлык Ижкар Удмуртия кышкыттэмлык чугунсюрес Теракт  